《沁园春·初夏遣怀客何阜》
清代·陆震

此地人言，是小扬州，也自繁华。早郊园雨后，争看芍药，游人日午，尽衣春纱。

独有思乡，无聊羁客，闭户巡檐手自叉。身何在，笑居然海角，不比天涯。

风前莫漫长嗟。算有日、轻帆也到家。正烟波万顷，凫雏雁子，风光五月，菱叶荷花。

招手宾朋，水亭深处，绿酒千觚恣意赊。颠狂甚，任玉箫吹裂，画鼓频挝。

作者简介：江苏兴化人，字仲子，号种园。工书，擅长行、草。家贫，嗜饮，常以笔质酒家，求其墨迹者必先为赎笔，方能得其书。